Bahraynda namoyishchilarga qaragan shifokorlar ishi qayta ko'riladi
15 yilga ozodlikdan mahrum etilgan shifokor o'z aybiga qiynoqlar tahdidi ostida iqror bo'lganini aytadi.
Sud hukmini jahon hamjamiyati, shu jumladan Birlashgan Millatlar Tashkiloti qoralagan. Bahraynda norozilik namoyishlari bo’lib o’tdi. Nada Daif - ikki go’dakning onasi. “Bahrayndagi eng katta kasalxona – Salmoniya tibbiyot markazini egallab olish, kuch va qurol ishlatish va hatto Bahrayn hukumatini ag’darish kabi ayblar qo’yishdi menga. Aslida aybim – burchimni bajarganim. Shifokor sifatida qasam ichganman axir. Odamlarga yordam berdim. Shifokorlarning 99 foizi shialar, bizni shu sababli ta’qib qilishyapti”, - deydi Nada Daif. Shu yilning fevral va mart oylarida hukumatga qarshi nozorilik avj olganida, doktor Daif namoyishlar o’chog’i hisoblangan joyda tibbiy yordam punkti ochgan. Bahrayn hukumatiga yordam tariqasida qo’shni Saudiya Arabistoni mamlakatga tanklar kiritdi. O’shandan keyin shifokor va hamshiralar hibsga olindi. “Uyimga bostirib kirishdi, ular kimligini bilmayman”, - deydi shifokor. “Oddiy kiyim kiygan, lekin qurollangan odamlar edi, hammasining yuzida niqob. Meni yotoqxonamdan tortib olib chiqishdi va hech qanday belgisi yo’q avtomashinaga solib olib ketishdi”. Ayol aybiga iqror bo’lishga majbur qilinganini ta’kidlaydi. Endi esa uyida yangi sudni kutmoqda. “Juda ko’p qog’ozlarga qo’l qo’ydim. Chunki ular meni kaltakladi, tepdi, tupurdi. Zo’rlamoqchi ham bo’lishdi”, - deydi u. Xalqaro Amnistiya, inson huquqlari tashkiloti, vakili Said Bumadua jarayonni yaqindan kuzatib kelmoqda. “Bu harbiy sud. Bosh sudya ham, prokuror ham harbiylar. Mudofaa vazirligi qoshidagi tribunallarda o’tayotgan sud jarayonlarining barchasi nihoyatda adolatsiz bo’ldi”, - deydi huquq faoli. Hozirda Bahrayn bo’ylab namoyishchilar ustidan sudlar bo’lib o’tmoqda. Hafta boshida 26 faol ustidan hukm o’qildi, bari aybdor deb topildi. Noqonuniy namoyishlar tashkil etish va politsiyachilarni o’g’irlashda ayblangan fuqarolar 15 yilga, ayrimlari hatto bir umrga ozodlikdan mahrum etildi.